
T  Y  V  I  S 


DE  SCIRRHO  ET  CARCINOMATE  UTERI. 


Scirrhi  et  carcinomatis  uteri  notio . 

Scirrhum  uteri  eam  vocant  indurationem ,  quae  in  cervice  ple¬ 
rumque,  rarius  in  fundo  uteri  sedem  occupans,  in  carcinoma  i.  e. 
in  ulcus  cancrosum  mutari  propensa  est.  —  Si  in  hac  scirrhus 
revera  mutatur,  cancrum  uteri  apertum  refert,  qui  sanguinem  et 
saniem  largiter  fundens,  uteri  cervicem  et  orificium  ceterasque 
partes  propinquas  exedit  et  febri  demum  hectica  accedente  vitae  fi¬ 
nem  imponit.  —  Ex  quo  intelligitur,  uteri  scirrhum  a  ceteris  ejus¬ 
dem  organi  indurationibus  non  scirrhosis  distinguendum  esse. 
Scirrhus  enim  perpetuo  ad  exulcerationem  cancrosam  proclivis  est, 
quae  nunquam,  certe  non  solis  naturae  viribus  sanatur.  Induratio 
vero  non  scifrhosa  per  se  ipsam  nunquam  abit  in  carcinoma.  — 

Haec  de  morbi,  quem  explicare  nobis  proposuimus,  notione 
sufficiant.  Sequitur  nunc  ,  ut  de  Scirrhi  et  Carcinomatis  uteri 
Diagnosi ,  Decursu ,  Aetiologia ,  Prognosi  et  Therapia  uberius  lo¬ 
quamur.  ' 


Scirrhi  ei  Cancri  uteri  Diagnosis  et  Decursus. 

Cum  omnis  morbus,  tum  etiam  uteri  scirrhus  et  carcinoma  suas 
habet  notas,  quibus  cognosci  et  ab  aliis  morbis  discerni  potest. 
Hae  vero  notae,  quarum  aliae  sponte  se  praebent,  aliae  non  nisi 
exploratione  per  vaginam  percipi  possunt,  non  perpetuo  eaedem 
esse  solent,  sed  variae  sunt  in  variis  morbi  stadiis  ,  quae,  ut  rite 
distinguantur  magni  profecto  momenti  est,  quamquam  hoc  a  plurimis 
et  r.ostri  et  pristini  aevi  medicis  neglec  tum  esse  videtur.  Tria  au¬ 
tem  sunt  stadia,  quibus  uteri  scirrhus  sibi  ipsi  relictus  et  ab  initio 

f  1  1  ■  : 

non  sanatus ,  absolvitur. 

Stadium  primum  Ss  morbi  incipientis. 

Hoc  stadium  symptomata  plerumque  praebet  minus  gravia  mo¬ 
lesta  et  disticta,  quamobrem  aegrae,  quum  imminens  periculum 
ignorent,  opem  quaerere  in  hoc  stadio  negllgunt  et  ipse  medicus 
statum  praesentem  non  perpetuo  cognoscit,  donec  ad  alterum  ter¬ 
ti  umv  e  stadium  progressus  est  morbus. 

Praecipua  autem  symptomata  huic  stadio  propria  haec  sunt: 
iN:  Dolor  in  pelvi,  modo  gravior  et  pungens,  modo  autem  levior 
et  obtusus  adest,  attamen  non  continuus  sedis  remittit,  stimulo 
autem  quodam  admoto  augetur,  maxime  coitu,  quamobrem 
eum  feminae  fugiunt. 

2}  Sensus  in  pelvi  gravativus,  qui  ita  comparatus  est,  ut  aegrae 
pondus  aliquod  vel  corpus  peregrinum  in  pelvis  inferiorem 
partem  descendere  et  delabi  putent,  potissimum  si  corpore  erecto 

incedunt,  minus  si  recubant. 

*  •  % 

3)  Alvi  et  urinae  excretio  plerumque  dolorihca  ,  urinae  retentio, 
cum  mingendi  nisu  conjuncta ;  quae  tamen  non  ad  perpetua 
symptomata  pertinent. 

4)  Haemorrhoidum  symptomata  i.  e.  haemorrhoides  caecae,  pra¬ 
vitas  in  ano  rei. 

5)  Menses  perturbatae  I.  e.  aut  suppressae  aut  nimis  parcae  aut, 
id  quod  tamen  in  hoc  stadio  rarius  accidit,  profusae,  aut 
non  justo  tempore  fluentes. 

C)  Hysterismus,  qui  non  semper,  attamen  plerumque  morbum 
comitare  solet. 

7)  Constitutio  hoc  in  stadio  minus  debilitata,  quam  in  altero 
tertiove,  animadvertitur.  Pulsus  tamen  etiam  in  hoc  stadio 
interdum  parvus  duriusculus  et  frequens  esse  solet. 

3)  Exploratio  *)  tum  per  vaginam  tum  externe  instituta  pauca 
in  hoc  stadio  nobis  suppeditat,  ad  morbum  rite  cognoscendum. 
Nam  externam  abdominis  explorationem  si  spectas,  ea  nihil 
invenies,  nisi  abdominis  quemdam  tumorem  tactu  nonnum¬ 
quam  modice  dolentem;  non  tamen  perpetuo  res  ita  se  habet. 
Exploratione  autem  per  vaginam  instituta  uterum  quidem  pau¬ 
lulum  descendisse  observatur,  sed  ceterum  vix  aliquid  mor¬ 
bosi,  nisi  duriorem  nonnunquam  uteri  portionem  vaginalem 
eamque  dilatatam  vaginamque  ipsam  saepe  calidam  atque  pituita 
madidam. 


*)  Vide  Dr.  W.  J.  Sciimitts  Erfahrungsresultate  iibei '  die  Expior  ation 
beym  Scirrhus  und  Krebse  der  G ebdrmutter  und  andern  krankhaf- 
ten  Umstanden  des  Uterus  insert.  Harlesit  annal.  Jahrbiicher  der 
teutschen  Medidki.  Niirnberg  1815»  N.  H-  P-  74- 


Haec  autem  omnia  hujus  stadii  symptomata  ita  comparata 
sunt,  ut  neque  scirrhum  uteri  praesentem,  neque  cancrum  futurum  cer¬ 
ta  et  distincta  ratione  cognoscere  possis ;  attamen  cancri  futuri  suspi¬ 
cionem  movent,  potissimum  si  aegra  ad  eam  aetatem  pervenerit,  qua 
concipiendi  facultas  jam  extingui  coepit  aut  si  revera  haec  extincta 
est,  aut  si  mensium  perturbatione  aliisque  uteri  morbis  jam  antea 
laboraverit,  aut  si  aliae  causae,  quae  cancrum  gignere  possint,  ac¬ 
cesserint, 

S  t  a  dium  secundum  s>  Stadium  cancri  occulti . 

Quae  huic  stadio  competunt  symptomata,  ipsum  uteri  scirrhum 
ej usque  in  cancrum  exitum  futurum  certius  demonstrant. 

Sunt  autem  haec  symptomata,  quae  sequuntur; 

i)  symptomata  stadii  primi  non  solum  perdurant  sed  etiam  in¬ 
gravescunt,  maxime  sensus  gravativus  et  dolor  in  pelvi  pun¬ 
gens  ,  qui  minus  nunc  remittit  et  in  quoque  situ  sentitur. 
Deinde  etiam  mensium  fluxus  magis  turbatur  ,  quam  antea, 
tum  quoad  typum ,  tum  quoad  sanguinis  copiam ,  qui  effluit 
isque  saepe  cum  colica  menstruali  conjunctus  est.  Quo  ve¬ 
hem  en  tiores  autem  in  hoc  stadio  dolores  in  pelvi  sunt,  eo  ma¬ 
gis  verendum  est,  ne  in  cancrum  apertum  brevi  immutetur 
scirrhus. 

2.)  His  adjuncta  sunt  Leucorrhoea  et  sanguinis  praeter  menstrua 
e  genitalibus  fluxus,  tam  in  feminis  senioribus,  quarum  menses 
jam  cessaverunt,  quam  in  junioribus. 

5)  Exploratione  per  vaginam  genitalia  externa  tumentia  aut  re¬ 
laxata  et,  aeque  ac  ipsa  vagina,  muco  obsita  inveniuntur, 

collum  et  orificium  uteri  autem  tumidum,  tensum,  inaequale 
rimosum  et  quasi  dilaceratum  repentur.  Ipsa  exploratione 
excitantur  summi  in  utero  dolores. 

4)  Exploratione  per  intestinum  rectum  instituta,  uterus  ipse  du¬ 
rus  et  tumidus  tactui  se  praebet  et  dolet.  Intestinum  rectum 
autem  saepe  constrictum  ,  nonnunquam  varicibus  haemor- 
rhoidalibus  obsitum  est» 

5)  Hisce  symptomatibus  et  multa  alia  eaque  consensualia  et  con- 
secutiva  accedunt,  ut  vultus  mutatio  et  faciei  pallor,  mammarum 
llaccitas,  quin  totius  corporis  marcor,  appetitus  et  digestionis 
prostratio,  caloris  animalis  imminutio,  cardialgia ,  nausea, 
vomitus,  sensus  formicationis,  artuum  paralysis  et  languor,  do¬ 
lores  ischiadici ,  cephalalgia,  maxime  in  ossis  frontis  regione, 
somni  per  dolores  perturbatio  ,  aliaque. 

Quo  magis  haec  symptomata  augentur,  eo  magis  arguere  licet, 
stadium  tertium  appropinquare. 

Stadium  tertium ,  s.  s  t  a  diu  m  cancri  aperti . 

Hoc  in  stadio  cancer  antea  occultus,  in  ulcus  carcinomatosum 
revera  immutatur;  quod  fieri,  aut  factum  esse  ,  ex  iis  ,  quae  se¬ 
quuntur,  cognoscitur. 

1)  Dolores  in  pelvi  et  potissimum  in  uteri  regione,  quae  in  altero 
stadio  jam  vehementiores  fuerunt,  nunc  ita  ingravescunt,  ut  in 
quo  cunque  aegrae  situ,  aut  non,  aut  parum  remittant,  maxime 
autem  nocturno  tempore  augeamur. 

2)  Quibus  adjunctae  sunt  et  haemorrhagiae  e  vagina  saepe  enor¬ 
mes  et  periculosae,  viresque  exhaurientes  vixque  sistendae ,  et 

ichoris  tenuissimi  vehementer  foetentis  e  genitalibus  effluxus, 
qui  tam  acris  est,  ut  genitalia  externa,  vagina,  quin  ipse  uterus 

ab  ea  arrodatur. 

3)  Exploratione  per  vaginam,  si  instituitur,  vagina  ipsa  cor¬ 
rosa,  portio  uteri  vaginalis  brevior  facta  et  saepe  vix  distin¬ 
guenda  ,  spongiosa  plerumque  ,  tuberculis  obsita  reperitur, 
et  exploratione  dolores  augentur  et  ichoris  sanguinisque  fluxus 
excitatur. 

4)  Cetera,  quae  in  hoc  stadio  animadvertuntur  symptomata,  ea¬ 
dem  sunt,  quae  in  stadii  secundi  descriptione  sub  5.  leguntur 5 
ita  tamen,  ut  ad  majorem  vehementiam  perveniant.  His  au¬ 
tem  accedunt:  glandularum  fere  omnium  maxime  mamma¬ 
rum,  inguinalium  et  meibomianarum  induratio  ,  palpebrarum 
rubor,  claudicatio,  pedum  oedema,  convulsiones,  tristitia,  moe¬ 
ror,  animi  deliquium  saepe  reverteris ,  febris  demum  hectica 
cum  diarrhoea  aut  haemorrhagia  colliquativa  conjuncta  et  in 
dies  ita  crescens  ,  ut  vires  et  totum  corpus  penitus  exhau¬ 
riantur,  donec  mors,  nonnunquam  convulsionibus  progressis, 
vitae  finem  imponit. 

Ex  his  quae  de  signis  hucusque  diximus,  facile  perspicitur, 
scirrhum  et  cancrum  uteri  faepe  adjunctum  habere  hujus  organi  in¬ 
flammationem,  eamque  plerumque  chronicam  et  lentam.  Probatur 
id  non  solum  doloribus  uterum  occupantibus,  sed  etiam  e  scirrhi 
transitu  in  ulcus  cancrosum  et  ex  ipsa  curationis  ratione,  quae 
quemadmodum  in  posterum  demonstrabimus,  ea  remedia  non  nun¬ 
quam  postulat,  quibus  inflammatio  exstingui  potest. 

Morbi  natura . 

Perdifficile  est  scirrhi  et  cancri  naturam  tam  abconditam  rite 
explicare,  et  quum  de  hac  re  medici,  iique  principes,  nondum 
consentiant,  litem  inter  eos  ortum  ego  componere  non  ausim,  id  - 
potius  spectans,  ut  varias  doctorum  sententias  de  hoc  argumento 
prolatas  enarrem. 

Sunt  nonnulli,  ut  Perillustr.  de  Sieboed  *)  qui  naturam  scirrhi 
in  inflamatoria  metamorphosi  eaque  passiva  ponendam  esse  cen¬ 
sent,  qua  fiat,  ut  materies  quaedam  in  intima  organi  inflammati 
substantia  exsudetur,  exudata  vero  induretur. 

Sunt  et  alii,  qui  Scirrhum  uteri  in  hujus  organi  condensatione 
positam  esse,  eamque  ab  inflammatione  non  oriri  existimant,  cui 
quidem  opinioni  111.  C.  G.  Carus  **)  adstipulari  videtur. 

Liceat  autem  mihi  et  meam  de  scirrhi  et  cancri  uteri  natura  af¬ 
ferre  opinionem.  —  Cancer  uteri  non  nisi  in  exulceratione  hujus 
organi  una  cum  singulari  quadam  dyscrasia  quaerendus  est, 
quam  a  causis  occasionalibus  derivandam  esse,  ex  harum  causarum 
cognitione  apparet.  Haec  autem  exulceratio  a  scirrho  i.  e.  ab  ea 
induratione ,  quae  ad  ulcerationem  et  dyscrasiam  proclivis  est,  pro¬ 
ficiscitur. 

1  -  .  *  ■  y  %  « 

\\  «  t  _  _ 

M orbi  causae. 

Sunt  hae  et  dispositio  ad  uteri  scirrhum  et  cancrum  et  causae , 
quas  cccasionales  vocant.  Utrumque  causarum  genus  ita  compara- 

*)  Vid.  Von  den  Frauenzimmerkrankheiten.  i.  B.  p.  649. 

**)  Vid,  Lehrbuch  der  Gynaehologie  1.  B.  p.  545. 

tum  est,  ut  accurate  distingui  undique  non  possit,  quum  quae 
dispositionem  efficiunt,  ipsum  morbum  provocare  valant,  si  modo 
corpus  gravius  afficiunt.  v  4 

Praecipua  autem  Dispositionis  momenta  haec  sunt: 

j)  Constitutio  debilis ,  cachectica ,  cacochymica ,  potissimum  autem 
scrophulosa ,  arthritica ,  sive  congenita  et  haereditaria  sit,  sive 
'tristitia  maerore,  veneris  abusu  aliisque  causis  noxiis  debili¬ 
tantibus  profecta. 

o)  Ilysterismus. 

3)  Aetcts  provectior ,  ea  nempe,  quae  mensium  cessationem  affert. 

4)  Nimia  veneris  cupido  libidinisque  excitatio  frustanea  i.  e.  ve¬ 
nus  libidinosis  denegata. 

3)  Menses  turbatae  maxime  parcae,  difficiles ,  dolorificae  et  a  ty¬ 
po  menstruo  aberrantes,  etiam  nimis  copiose. fluentes. 

6)  Eaedem  causae,  quae  si  gravius  corpus  infestant,  ad  occasio- 
nales  pertinent,  etiam  dispositionem  ad  scirrhum  et  cancrum 
uteri  proferre  possunt. 

Causae  occassionales  autem  sunt: 

1)  morbus  scrophulosus ,  syphilis ,  arthritis ,  metastasis  aliique  mor¬ 
bi  et  processus  morbosi  cum  specifica  quadum  humorum  dyscra- 
sia  conjuncti,  qui  si  levius  afficiunt  corpus,  potius  ad  causas 
praedisponentes,  quam  ad  occasionales  pertinent.  Scrophulae 
autem  maxime  eo  tempore,  quo  concipiendi  facultas  extingui 
coepit,  scirrhi  et  carcinomatis  uteri  naturam  nanciscantur,  po¬ 
tissimum  tum,  quum  si  in  aetate  infantili  adfuerant,  tempore  pu¬ 
bertatis  plane  evanescunt.  Quod  si  fit,  in  ea  aetate,  in  qua  menses 
cessare  solent,  saepe  redeunt  et  tum  uteri  scirrhum  gignunt. 

2)  Affectiones  animi  corpus  debilitantes,  ut  moeror,  tristitia, 
amor  frustaneus,  ^liaeque,  quae  etiam  ad  eas  causas  perti¬ 
nent,  quibus  feminae  ad  scirrhum  proclives  redduntur. 

5)  Evacuationum  et  morborum  processuum  suppressiones .  Huc 
pertinent  metastases  quaecunque  ,  sive  ab  arthritide  ,  sive 
ab  exanthemate,  sive  ab  ulcere  aut  a  profluvio  quodam  su- 
presso  proficiscuntur;  quibus  itaque  et  mensium  *)  et  fluxus 
alvi  suppressio  adnumeranda  est. 

4)  Quaecunque  uteri  violentia :  Huic  adnumeranda  sunt  coitus 
vehemens  et  immoderatus,  partus  difficilis,  incautum,  quod 
parturientibus  fertur,  auxilium  v.  c.  placentae  solutio  nimis  ve¬ 
hementer  peracta  ,  improvida  forcipis  aut  pessariorum  appli¬ 
catio,  vestimentorum  ventrem  infimum  comprimentium  usus, 
medicamentorum  adstringentium  et  frigidorum  in  vaginam  in¬ 
jectorum  abusus. 

5)  Veneris  nimia  cupido  et  coitus  denegatus  aut  immodicus ;  quare 
meretrices,  feminae  libidinosae  eaque  non  maritae,  viduae,  .mo¬ 
nachae  prae  ceteris  scirrho  et  carcinomati  uteri  obnoxiae  sunt, 
id  quod  etiam  ad  causas  praedisponentes  pertinet.  Etiam  po- 
lyandriam  et  reitera  tum  coitum  frustraneum  i.  e.  seminis  extra 
vaginam  emissionem  scirrhi  uteri  causis  adnumerare  vellem. 

6)  Menstruationis  anomaliae  variae  ,  si  potissimum  perpetuae 
sunt  aut  saepius  revertuntur. 

7)  Eactatio  injantum  omissa  aut  lactis  secreti  suppressio  subitanea , 
quae,  quum  uterum  per  consensum,  vel  antagonismum  affi- 

*)  Yid.  observationes  in  Huflandi  Ephemerid.  T.  IX.  I.  p.  194. 

cit,  ad  metastases  referenda  est.  Lactationis  autem  negle¬ 
ctio  uteri  scirrhum  vix  per  se  efficere  potest,  nisi  aut  dispo¬ 
sitio  eminens,  aut  aliae  quaecunque  causae  scirrhum  efficientes 
simul  subsint. 

7)  Spirituosum  abusus . 

3)  Uteri  inflammatio  et  causae  omnes,  quae  eam  perducere  pos-  ' 
sunt.  Nam  si  metritis  in  indurationem  abit ,  maxime  in  eam, 
quae  cum  humorum  dyscrassia  conjuncta  est,  et  scirrhi  et 
cancri  uteri  indolem  facile  induit.  Maximi  itaque  momenti 
est,  ne  metritis  sive  acuta  et  aperta,  sive  chronica  et  occulta, 
negligatur.  Huc  et  colica  menstrualis  pertinet,  quae  saepe 
nihil  nisi  signum  metritidis  occultae  est. 

Prognosis. 

Prognosis  scirrhi  et  cancri  uteri  omnino  infaustam  esse,  nemo 
negabit,  cui  morbi  hujus  ratio  et  gravitas  et  uteri  dignitas  non  ig¬ 
nota  est.  Accedit,  quod  scirrhi  initium,  majorem  sanationis  spem 
praebens,  saepe  tam  absconditum  sit,  ut  cognosci  vix  possit;  deinde 
quod  feminae  aut  consulto,  aut  ob  periculi  ignorantiam  hunc 
morbum,  quo  laborant,  saepe  celent,  denique  quod  medi¬ 
camenta  ,  ipsi  utero  applicanda  non  tam  fausto  eventu  adhiberi 
possint,  quam  aliis  partibus  cancro  affectis.  At  quamquam  haec 
ita  sint,  tamen  de  morbi  hujus  sanatione  non  perpetuo  desperan¬ 
dum  est.  Varia  enim  est  prognosis  pro  varia  rerum  circum¬ 
stantium  ratione;  qua  quidem  in  re  haec  potissimum  spectanda 
sunt ; 


1)  Morbi  stadium  et  progressus.  Major  enim  sanationis  spes  est 
in  primo,  minor  in  altero,  nulla  in  tertio  stadio  *).  Unde 
perspicitur,  prognosin  eo  meliorem  esse,  quo  citius  medicus 
ad  aegram  arcessitur,  eo  pejorem  autem  quo,  major  uteri  can- 
crosa  destructio  jam  progressus  fecit.  Etiam  minus  pericu¬ 
lum  imminet,  si  sola  portio  uteri  vaginalis,  quam  si  et  cetera 
uteri  substantia  scirrho  aut  cancro  affecta  est. 

2)  Causarum  i.  e.  et  dispositionis  et  rerum  nocentium  ratio.  Ouo 
magis  enim  aegrae  ad  uteri  scirrhum  et  carcinoma  propensae 
sunt,  aut  quo  graviores  et  quo  plures  causae  ex  occasionalium 
genere  accedunt  et  morbum  provocant,  eo  pejor  exitus  me¬ 
tuendus  est,  et  contra.  Major  itaque  periculum  in  aegris,  quo¬ 
rum  catamenia  jam  cessaverunt  aut  cessare  coeperunt,  aut  quae 
cacochymia  non  levi  laborant,  aut  quae  libidinosae,  veneri 
nimium  deditae  fuerunt;  deinde  quarum  scirrhus  et  cancer  a 
syphilitide  **) ,  scrophulis  ,  metastasi  quadam  aut  catamenio- 
rum  jam  inde  a  prima  juventute  perturbatione  ortus  est. 

3)  Vitae  ratio.  Haec  si,  potissimum  in  primo  morbi  stadio,  ita  . 
comparata  est,  ut  omnia,  quae  nocent,  evitari  possunt,,  eo 
magis  sperandum,  scirrhum  in  cancrum  non  abiturum  fore, 
et  contra. 

4)  Graviditas ,  quae  etiam  ad  scirrhum  tollendum,  is  si  per  breve 
tempus  tantum  duravit,  aliquid  conferre  potest.  Plerumque 
tamen  abortus  oriri  solet. 

*)  Vid.  Goe z  votl  den  Krankheiten  der  TVeiber  2.  B.  p.  464. 

**)  Vid.  de  Siebold  von  den  Frauenzimmerkrankheiten  1.  B.  p.  659. 


5)  Symptomata  morbi.  Infausta  omina  sunt:  glandularum  mam¬ 
malium  aliarumque  glandularum  induratio  ovariorum,  tuba¬ 
rum  Fallopii  ,  vesicae  urinariae  ,  intestini  recti  aliarumque 
partium  utero  propinquarum  affectiones  inflammatoriae  scirrho* 
sae,  ulcerosae,  uteri  haemorrhagiae  vehementes,  ichoris  foetidi 
efluxus,  febris  hectica,  deliria,  spasmi,  lipothymia  frequens. 

Scirrhi  ei  Carcinomatis  uteri  Curatio . 

Scirrhi  et  carcinomatis  uteri  curatio  duobus  nititur  momentis, 
quorum  alterum  morbi  causas ,  alterum  vero  ipsum  morbum  spectat. 
Quare  curatio  causarum  et  morbi  distinguenda  est. 

*  I. 

Curatio  causarum . 

Haec  curationis  pars  in  eo  versatur,  quod  causae,  quotquot 
ad  scirrhum  et  carcinoma  uteri  aut  provocandum  aut  sustentandum 
conferunt,  removeantur  et  extinguantur ,  id  quod  tamen  ad  eas 
tantum  morbi  causas  pertinet,  quae  scirrho  jam  exorto  adhuc  per¬ 
durant.  Nam  quae  praeterierunt  causae  a  medico  non  amplius  attin¬ 
guntur.  Etiam  quaedam  extant  causae,  quae  removeri  non  possunt, 
ergo  medici  opem  respuunt  v.  c.  catameniorum  cessatio.  Causae 
autem  tum  dispositionem  constituentes,  tum  occasionales,  aut  in  re¬ 
giminis  vitio  ,  i.  e.  in  vitae  perversae  ratione,  aut  in  rebus  externis 
nocentibus,  aut  in  morbosa  quadam  corporis  conditione  continentur. 

Quae  a  regiminis  perversitate  aut  a  rebus  noxiis  externis  pro¬ 
ficiscuntur  causae,  requirunt,  ut  aegra  omnia  evitet,  quae  morbum 
aut  pertinacem  aut  vehementiorem  reddere  possunt,  et  efficiunt,  ut 

Scirrhus  simplex  qualis  in  primo  stadio  est,  in  cancrum  occultum 
aut  apertum  immutetur.  Quae  hac  in  re  a  medico  et  ab  aegra  per¬ 
ficienda  et  fugienda  sunt,  quisque  facile  intelliget  ex  causarum  con- 
sideratione,  quas  supra  jam  proposuimus.  Praesertim  autem  cor¬ 
poris  agitatio  vehemens,  animi  commotiones  sive  excitantes,  sive  de¬ 
bilitantes,  Spirituosorum  abusus,  libido,  venus,  tractatio  uteri 
incauta,  pessariorum  improvida  applicatio,  injectiones  nimis  irri¬ 
tantes,  vestimenta  ventrem  constringentia,  reliqua  evitanda  sunt. _ 

Ad  eas  causas  autem  quod  attinet,  quae  in  morbo  quodam  aut  in 
corporis  conditione  a  norma  recedente,  positae  sunt,  hae  eam  cura¬ 
tionem  postulant,  quae  cuicunque  horum  morborum  indoli  accom¬ 
modata  est;  itaque  Syphilis  antisyphiliticis,  scrophulae  antiscrophu- 
losis,  inflammatio  uteri  antiphlogisticis  etc.  remediis  curandae  sunt. 

II. 

Curatio  ipsius  morbi. 

Praeter  causas  uteri  Scirrhum  et  Carcinoma  procreantes  etiam 
morbus  ipse  a  medico  impugnandus  est.  Hoc  autem  duplici  modo 
peragere  possumus,  nempe  aut  medicamentis ,  tum  interne  tum  ex¬ 
terne  applicandis,  eluam  nonnunquam  sanguinis  evacuatione,  aut 
operatione  chirurgica,  i.  e.  exstirpatione  aut  totius  uteri,  aut  partis 
ejus  scirrhosae  et  carcinomatosae.  De  utraque  curandi  methodo 
singulatim  tractabimus. 

,  •  ;  ■■  •  ..  -  A. 

Scirrhi  et  carcinomatis  uteri  curatio  per  medicamina . 

In  scirrhi  et  carcinomatis  uteri  curatione  medicamentis  perfi¬ 
cienda  ,  nos  respicere  oportet  ad  varia  hujus  morbi  stadia. 

C 

Stadium  primum  et  secundum .  In  his  stadiis,  maxime  in  prima, 
major,  quemadmodum  in  prognosi  diximus,  morbi  sanandi  spes 
est  quam  in  tertio  stadio.  Ne  autem  temere  instituamus  curatio¬ 
nem,  prae  ceteris  investigandum  est,  utrum  inflamatio  adsit,  nec  ne. 
l^)  Si  infiamatio  revera  adest,  quod  saepe  accidit  et  in  ultimo 
etiam  morbi  stadio  accidere  potest,  ea  aut  ad  acutiorem  et  apertio¬ 
rem,  aut  magis  ad  chronicam  et  absconditam  et  tum  ad  passi¬ 
vam  potius  quam  activam  pertinet.  Quodsi  inflamationem, 
acutiorem  uteri  ex  signis  praesentibus  cognovimus,  necesse  est, 
ut  remedia  antiphlogistica  acihibeamus.  Quare  hirudines  pe¬ 
rinaeo  et  regioni  hypogastricae  admovendae,  laxantia  antiphlo¬ 
gistica  ,  v.  c.  e  Tartaro  tartarisato  ,  Manna,  Pulpa  tamarindo- 
rum  aliisque  iis  similibus  parata,  Serum  lactis,  emulsiones  diaeta 
antiphlogistica,  clysmata  emollintia,  et  si  gravius  urget  peri¬ 
culum,  aut  si  plethoricae  sunt  aegrae,  etiam  venaesectiones 
in  usum  vocanda  sunt.  Mitigata  inflammatione  mercurialibus 
utendum  est,  nempe  interne  calomelano,  externe  unguento  rqer- 
curiali  perinaeo  et  regioni  hypogastricae  et  pubis  applicando. 
Si  autem  inflammatio  uteri  chronica  passivae  potius,  quam  acti¬ 
vae  indolis  adest  methodum  antiphlogisticam  antea  praescrip¬ 
tam  restringendam  esse  puto,  et  ea  potius  medicamina  in  usum 
vocanda  sunt,  quae  hujusmodi  inflammationi  accommadata 
esse  experientia  nos  docuit.  Praecipua  eorum  sunt  haec:  Ca- 
lomelas ,  Mercurius  solubilis  Hahnemanni,  Aqua  laurocerasi, 
Cicuta,  Belladonna,  quae  omnia  interne  adhibenda  sunt.  Ex¬ 
terne  autem  regioni  hypogostricae,  pubis  et  perinaeo  Unguen¬ 
tum  neapolitanum  infricare  et  cataplasmata  e  Cicuta  flppli- 


care,  etiam  decoctum  Hyoscyami  vel  Cicutae  in  vaginam  in¬ 
jicere  consultum  est.  Haec  omnia  medicamenta  etiam  resolu¬ 
tionem  scirrhi  efficiunt. 

s)  Si  nulla  inflammatio  in  Scirrho  animadvertitur  talia  medica¬ 
menta  interne  et  externe  adhibenda  sunt,  quae  Scirrhum  re¬ 
solvere  et  humorum  dyscrasiam  cum  eo  conjunctam  removere 
possunt.  Ad  haec  remedia  interne  applicanda  pertinent: 

a)  Plura  remedia  metallica  nempe  mercurialia  jam  antea  lau¬ 
data ,  etiam  Mercurius  sublimatus  corrosivus  ,  qui  ab  Ang- 
lis  commendatur  ;  deinde  Antimonialia  v.  e.  Tartarus  eme¬ 
ticus,  Vinum  antimoniatum ,  Sulphur  auratum  antimonii 
parva  dosi  adhibenda;  item  Ferrum  muriaticum,  Ferrum' 
carbonicum,  Arsenicum  in  solutione  Fowleria  Wenzelio  *) 
etiam  in  cancro  aperto  ut  remedium  ^tsi  non  sanans,  tamen 
aegram  sublevans  laudatum. 

b)  Nonnulla  Alcalia  praecipue  Magnesia,  Aqua  calcis  vivae  et 
Sapones. 

c)  Salina ,  inter  quae  terra  ponderosa  salita  ,  Aqua  thermarum 
carolinarum ,  Badensium,  Amisensium  praecipua  sunt. 

d)  Narcotica  quaedam  ut  Aqua  laurocerasi  **) ,  Cicuta  ,  Bella- 
donna. 

e)  Gunnni  resinae  resolventes  ut  Gummi  ammoniacum ,  Galba¬ 
num  ,  Asa  foetida,  Sagapenum. 

f)  Inter  cetera  madicamenta  vegetabilia  maxime  laudantur  Sa- 

*)  Vid.  Wenzel  von  den  Krankheiten  des  Uterus,  p.  187.  I.  Theil. 

**)  Vid.  Benjamin  Osiandek  in  den  Gottingischen  gelehrten  Anzei- 

gen.  Jahrgang  1816*  15*  Stiick . 

C  2 

bina,  Calendula  officinalis,  de  cujus  extracto,  ad  Westrtn- 
gii  *)  sententiam,  pilulae  ponderis  granorum  duornm  for¬ 
mandae  earumque  sex  vel  decem  mane  et  vespere  sumen- 

» 

dae  sunt;  deinde  Radix  sassaparillae ,  Arenariae,  Barda- 
nae,  Lapathi  acuti,  Saponariae,  Cortex  ulmi  iisque  similes; 
denique  succus  recenter  expressus  Nasturtii  aquatici,  Chae- 
refolii ,  Beccabungae,  Taraxaci,  Furnariae,  Trifolii  Fiberini 
aliarumque  vegetabilium. 

Externe  autem  adhibenda  sunt:  Injectiones  e  Cicuta,  Bella- 
donna ,  Hyoscyamo,  capitibus  Papaveris,  Aqua  laurocerasi  diluta, 
Calendula  ,  Sabina ,  solutione  Mercurii  sublimati  corrosivi  ,  Arse¬ 
nici,  Ferri  aceteci  paratae. 

Haec  omnia  remedia,  si  bene  feruntur  ab  aegra,  per  plures  heb¬ 
domades  continuanda  sunt. 

Stadium  tertium  magis  curationem  palliativam ,  quam  radi- 
calem  admittit,  quemadmodum  hoc  e  prognosi  perspicitur.  In  hoc 
stadio  et  quodammodo  etiam  in  altero  respiciendum  est  ad  symp¬ 
tomata  gravissima.  Haec  autem  sunt: 

i)  dolores  vehementes .  Hae  vero  aut  inflammatoriae  indoles  sunt, 
et  tum  remedia  antiphlogistica ,  supra  jam  dicta,  requirunt, 
aut  non  sunt  inflammatoriae,  et  tum  postulant  aquae  lauro¬ 
cerasi  et  opii  saepe  larga  dosi  propinandi,  potissimum  Pulveris 
Doveri,  deinde  Aconiti,  Plyoscyami,  Belladonnae  usum  internum, 
externe  autem  injectiones  in  vaginam  ex  Aqua  laurocerasi,  Ci« 

*)  Vid.  J.  P.  Westrings  Konigl.  Schwedischen  Leiharztes  Erfahrun - 
gen  uber  die  Heilung  der  Krebsgeschwiire .  Aus  dem  Schwedischen 
ubersetzt  von  C.  Sprengel .  Halle ,  1817» 

'  •  /  _  1  At’-  gm  j 

cuta  Hyoscyamo  aut  Belladonna  paratas.  Abstinendum  vero 
opio  est,  si  aut  febris  vehementior,  aut  inflammatio  accedit. 
Etiam  clysmatibus,  digestivis  aut  oleosis  utendum,  ne  alvus 
opio  obstruatur. 

2)  Haemorrhagiae  nimiae  et  vires  exhaurientes.  Huic  autem 
symptomati  in  universum  situ  horizontali,  et  quia  sanguinis 
.profluvium  passivum  est,  et  ab -'uteri  arrosione  oritur,  etiam 
adstringentibus  ,  tonicis  et  aromaticis  succurrendum  est,  prae¬ 
cipue  interno  usu  Elixirii  acidi,  Aluminis,  Ligni  campechiani, 
Terrae  catechu,  Corticis  peruviani,  Tincturae  cinamomi,  Corticis 
Cassiae  lingneae  rei.  Externe  autem  Aluminis  solutio  mu- 
cilaginosis  juncta,  decoctum  Corticis  Chinae  vel  Ulmi  in  vagi¬ 
nam  injicenda  aut  spongiae  ope  imittenda  sunt. 

3)  Ichoris  puridi  generatio  et  profluvium.  Contra  haec  injectio¬ 

nes  in  vaginam  conducunt  e  Succo  Dauci  recenter  expresso, 
e  Decocto  Cicutae,  Corticis  peruviani,  Salicis,  Nucum  juglan- 
durn  in  Aqua  calcis  vivae,  aut  e  Ferro  acetico  in  Aqua  soluto 
parata.  , 

4)  V  irium  prostrationi  et  febri  hecticae  cum  hac  conjunctae  victu 
bene  nutriente  eoque  facile  concoquendo ,  et  Tonicis ,  nisi 
febris  vehementior  aut  inflammatio  adsit,  succurrendum  est. 

.  5)  Vomitus  chronicus  compescandus  est  Pulvere  aerophoro ,  Po* 
tione  Riveri,  Hyoscyamo,  Belladonna  dosi  gr,  j. —  j  propi¬ 
nanda,  et  maxime  opio. 


*)  Auctore  Sieboldo.  Videatur  ejus  liber:  T^on  den  J?rciuenzimTner~ 
krankheiten .  Theil  1.  p.  672. 

B. 

Scirrhi  et  Carcinomatis  uteri  curatio  per  operationem 

chirurgicam. 

Quum  dirissimus  ille  morbus,  de  quo  hucusque  locutus  sum, 
raro  medicamentis  tollatur,  nostris  temporibus  nonnulli  chirurgi 
arte  sua  et  nomine  insignes  scirrho  et  carcinomati  uteri  exstirpatione 
mederi  suaserunt.  His  prae  ceteris  adnumerandi  sunt  Osiander,  de 
SlEBOED,  DUPUYTREN,  SAUTER  *),  STRUVE  ** ***))  etLANGENBECK  W) 
aliique. 

Perraro  autem  hac  operatione  hi  assecuti  sunt,  quod  assequi 
voluerunt;  perraro  enim  felici  eventu  instituta  est  uteri  vel  carci¬ 
nomatis  exstirpatio.  De  hac  operatione  mihi  nunc  disserenti  pri¬ 
mum  explicandum  est,  quando  et  sub  quibus  conditionibus  instituen¬ 
da  sit  uteri  exstirpatio ,  et  in  hac  re  non  possum,  quin  Perillustr. 
E.  de  Siebold  f)  sequar. 

Is  enim  operationem  chirurgicam  ad  sanandum  uteri  scirrhum 
tum  tantum  instituendum  esse  judicat, 

i)  cum  scirrhus  tantum  morbus  localis  nec  a  causis  specificis  sive 

sint  locales,  sive  universales,  exortus  est; 

*)  Sauter ,  die  gdnzliche  Exstirpation  der  carcinotosen  Gebdrmutter 
ohne  selbst  entstandnen  oder  kunstlich  bewirhten  Vorfall  vorgenom-. 
men  und  glucklich  vollfukrt  mit  ihrer  Anleitung ,  wi e  diese  Opera¬ 
tiori  gemacht  werde  u.  s.  w.  Mit  Abbildungen  in  Steindruck,  Con - 
stanz ,  1822. 

Hufeland' s  Journal  i8°3*  Bd.  XVI.  St.  5.  p.  123. 

***)  Langenbeck  ,  neue  Bibliothek  fur  die  Chirurgie  und  Ophthalmo- 
logie.  Bd.  I.  St.  3.  p.  551. 

|)  Vid.  lib.  laud.  Frauenzimmerkrankheiten  1.  Bd,  p.  674. 


cum  nulla  totius  systematis  lymphatici  morbosa  affectio  adest, 
certe  non  ea  ,  quae  aliorum  organorum  glandulosorum  indura-' 
tione  scirrhosa  cernitur; 

3)  cum  scirrhus  nondum  ad  perfectionem  perventus  est; 

/ 

4)  cum  quidem  scirrhus  in  cancrum  abiit,  hic  autem  non  per  lon¬ 
gum  tempus  duravit  neque  is  resorblionem  ichoris  effecit,  ne¬ 
que  partes  propinquas,  exstirpatione  non  removendas,  arrosik 

#  '  c 

v.  c.  vaginam,  ovaria  rei.; 

5)  cum  vires  aegrae  febri  hectica  et  tabe  non  ita  debilitatae  sunt, 
ut  operatio  non  admittenda  sit. 

His  cautionibus  a  Perillustri  de  Siebold  positis,  operatio¬ 
nem  omnino  instituere  nobis  licitum  est.  Si  autem  nobiscum  per¬ 
pendimus  non  solum  perdifficile  esse  dijudicatu,  num  uteri  scirrhus 
localis  sit  morbus,  nec  ne,  sed  etiam  parum  adhuc  profuisse  ope¬ 
rationem,  dubium  semper  et  anceps  refugium  ea  esse  videtur. 

Quod  autem  ad  ipsam  operationis  instituendae  rationem  attinet, 
in  ea  distinguendum  est,  num  totus  uterus,  scirrho  affectus  ex¬ 
scindendus,  an  pars  tantum  ejus  scirrhosa  removenda  sit ;  deinde 
Utrum  prolopsus  uteri  locum  habeat  ,  nec  ne.  Quae  quum  ita 
.sint,  Chirurgi  varios  operationis  modos  adhibuerunt. 

Osiandep.  *)  duplici  modo  operationem  instituit; 

1)  Si  uterus  scirrho  aut  carcinomate  affectus  non  prolapsus  est, 
genitalia  antea  injectionibus  purganda,  unguentis  emollienda, 
excrescentiae  autem  carcinomatosae  digitis  vel  instrumento 
ad  exstirpationem  inserviente,  removendae  sunt.  Deinde  acu 


*)  Vid.  dessen  Aufsatz  im  Reichsanzeiger  1805.  No.  500,  p.  3926.  nec  non 
N Gottingischer  gelehrter  Anzeiger  1808.  p.  1300. 


curvata  et  satis  flexibili,  per  cujus  foramen  Filum  crassum  et 
cera  obductum  trajectum  est,  uteri  cervix  perfoditur  et  ita 
uterus  deorsum  ducitur.  Idem  etiam  forcipis  opepe  rfici  potest. 
Quo  facto  cervicis  uteri  pars  degenerata  cultro  incisorio  anti- 
ca  parte  obtuso  ,  abscinditur.  Haemorrhagia  autem  subse- 
quens  pulvillo  aut  pulvere  quodam  styptico  sistenda  est. 

)  Si  cervix  jam  maximam  partem  ulcere  cancrosa  exesus  ,  et 
cavum  uteri  fungi  carcinomatosi  plenum  est  nec  uterus  acubus 
amplius  capi  et  detrahi  potest,  aegra  in  situm  horizontalem 
redigatur,  adjutor  autem  jubetur,  ut,  manu  in  regione  fundi 
uteri  posita,  hunc  deprimat.  Deinde  fundus  uteri  ad  excava* 
tionem  ossis  sacri  digito  indice  sinistrae  manus  figitur,  medius 
vero  et  annularis  digitus  infertur  in  uterum ,  digitis  autem  for¬ 
ficis  sectiones  dirigentibus,  singulae  eaeque  parvae  cancrosae 
partes  exsecantur.  [Quo  facto,  cavum  uteri  stipandum  est  spon¬ 
gia,  vino  et  pulvere  styptico  (ex  paribus  partibus  aluminis  et 
gumrni  arabici  compositis)  implenda  et  haemorrhagia  ita  seda¬ 
ta  ,  spongia  aqua  suturnia  et  aceto  adspersa  infertur.  Simu¬ 
lae  suppurationis  vestigia  in  spongiis  animadvertuntur,  haec 
aptis  remediis  adjuvanda  est,  et,  ut  Osiander  suadet,  mixtura 
extracto  nucis  juglandum,  meile  et  Mercurio  praecipitato  rubro 
composita.  Si  suppuratio  nimia  est,  eadem  mixtura  at  dosi  re¬ 
fracta  et  sine  mercurio  praecipitato  rubro  infertur;  sin  autem 
exigua  est  suppuratio  ,  ea  remediis  roborantibus  internis  po¬ 
tissimum  cortice  peruviano  adjuvanda  est. 

Aliam  methodum,  ab  ea,  quam  Qsiakder  et  de  Siebold  ?e- 

cuti  sunt  ,  plane  diversam  Dupuytreicius  *)  proposuit  atque 
instituit.  Praecipua  hujus  methodi  momenta  haec  sunt:  Post¬ 
quam  aegra  ita  collocata  est  ,  quemadmodum  hoc  in  lithotomia 
heri  solet,  speculum  a  Dufuytrenxq  inventum  et  descriptum  in 
vaginam  immititur  et  ab  adjutore  quodam  comprehenditur.  Quo 
facto  cervix  uteri  forcipis  ope  arreptus  protrahitur  et  quod  in  ipso 
cervice  morbosum  est  et  scirrho  degeneratum,  cultro  incisorio  (Bi- 
s-touri)  aut  forfice  abscinditur.  Sanguinis  e  vulnere  fluxus  plerum¬ 
que  tam  exiguus  est,  ut  Chirurgi  opem  non  postulet,  si  autem  pro¬ 
fusior  esset,  locus  ille,  e  quo  sanguis  profluit,  ferro  paullulum 
candendi  tangendus  est.  Raro  fk,  ut  inflammatio  vehementior 
accedat.  Praeterlapsis  autem  duabus  vel  quatuor  hehdomatibus  vul¬ 
nus  in.  cicatricem  plerumque  abiit;  si  autem  cervix  uteri  tantopere 
vietus  et  correptus  est,  ut  sine  dilaceratione  arripi  non  possit,  aut 
si  peracta  exstirpatione,  antea  descripta,  denuo  scirrhus  aut  carci¬ 
noma  revertitur,  destruenda  est  pars  morbosa  ope  cauteriorum 
potentialium,  nempe  lapidis  infernalis  ex  Recamiert  opinione,  aut 
Hydrargyri  nitrici  in  Acido  nitrico  soluti  ut  Dupuytrenius 
suadet. 


*)  Confr.  Chelius  Handbuch  der  Chirurgie  2.  Bd,  Heidelb^rg  und 
Leipzig ,  1827.  p*  634. 

theses . 


I. 

Naturam  cancri  uteri  non  satis  perspectam  habemus . 

II. 

Omnia  cancri  uteri  signa ,  nisi  quae  exploratione  percipiuntur 
incerta  esse  censeo . 

III. 

In  cancro  consummato  uteri  nulla  conceptio . 

iv.  : 

Specificum  ad  cancrum  uteri  curandum  esse  nego. 

V. 

Aquae  laurocerasi  vires  specificae  ad  uteri  indurationem  cur  an 
dam  non  concedendae  sunt. 


VI. 

Exstirpationem  uteri  rejiciendam  esse  existimo . 

VII. 

Omnia  conceptionis  signa  incerta  sunt. 

VI IL 

Hymen  nullum  certum  virginitatis  signum  est. 

IX. 

Quaeritur ,  an  castratis  facultas  subolis  procreandi  insit ? 

X 

Superfoetatio  fieri  non  potest. 

XI. 

Ephelidum  origo  atque  natura  non  eadem  est , 

XII. 

Lunae  vis  in  organismum  hominum  non  denes. 


quam  lentiginum . 
anda  est. 

Sequitur  ,  ut  de  remediis  e  Mercurialium  ordine  dis¬ 
seramus  ,  quorum  eximia  in  Angina  stridula  vis  pri¬ 
mum  ab  Americanis  perspecta,  deinde  et  nostris  me¬ 
dicis  ita  patuit,  ut,  qui  dubitent  de  ea,  nunc  pauci  *) 
reperianiur. 

Duplex  autem  Hydrargyro  in  Tracheitide  exsudativa 
sananda  efficacia  vindicanda  est,  altera  topicae  inflam¬ 
mat  ionU  extinctione ,  altera  Pseudo-  membranae  disso¬ 
lutione  **)  conspicitur. 

Atque  ut  primum  de  ea  Mercurii  vi,  qua  is  Tra¬ 
cheae  inflammationem  tollere  aptus  est,  et  'quam  anti? 
phlogisticani  vocant,  loquamur,  nullum  profecto  inve~ 

*)  Inter  quos  Hydargyri  contemtores  Gvtfeldium  (Horns  Archiv 
fur  rnedicinische  Erfahrung.  Bd.  II.  Heft  I.) ,  Kappium  ( System aiisch e 
Darstellung  der  durch  die  neuere  Chemie  in  der  Heilkunde  bewirkten 
V erdnderungen,  Hof.  1805.)  et  Maerkerium  {Hufelands  Journal  der 
prakt.  Heilkunde  B.  XIX.  Stuck  5.)  nominasse  sufficiat. 

**)  Pseudo  -  membranam  in  Trachea  ortam  Hydrargyri  ope  dissolvi 
posse,  quis  est,  qui  neget?  Cavendum  tamen  est,  ne  soli  vi  chemicae 
Hydrargyri  tribuamus,  quod  non,  nisi  virium  vitalium  subsidio  perfici 
potest. 

nies  medicamen  Hydrargyro  praestantius ,  nisi  sangui¬ 
nis  evacuationem  excipere  velis. 

Quum  autem  remedia  e  Mercurialium  supellectile 
desumpta  alia  per  os  suppeditentur,  alia  vero  per  cu¬ 
tem  admoveri  possint,  utraque  applicationis  ratio  uberius 
nunc  pertractanda  est. 

Ordiamur  itaque  a  Mercurialibus  interne  utendis, 
quorum  praecipuum  Calo  mei  as  aestimatur  ,  nostra 
potissimum  aetate  prae  ceteris  celebratus.  Neque  id 
immerito.  Nam  pauca  ex  ingenti  Mercurialium  apparatu 
invenies  medicamina,  quae,  quod  efficiunt,  tam  cito 
praestent,  pauca  etiam,  quorum  tam  mitis  sit  indoles 
et  teneri  infantum  aetati  tam  apta,  pauca  denique,  quae 
tutius  exhiberi  possint,  quam  ipse  Calomelas;  unde  fa¬ 
ctum  est,  ut  medici  eum  ceteris  fere  omnibus  antepo¬ 
nerent.  Magna  quoque  Mercurii  solubilis  Hahnemanni 

»  *  ** 

commendatio  est,  at  non  tanta,  quanta  Calomeiani  de¬ 
betur,  quod  ille  multo  cautius  adhibendus  est,  ob  ma¬ 
jorem  diarrhoeae  et  salivationis  facilius  movendae  metum. 

Plura  autem,  quae  ad  Calomelanos  usum  pertinent, 
hoc  loco  accuratius  a  nobis  et  consideranda  et  expli- 
canda  sunt. 

* 

Primum  enim  monendum  est,  Calomelanos  dosin 
non  tam  infantum  aetati,  quam  potius  morbi  incremen- 

to  et  gravitati  esse  accommodandam.  Quamobrem  dul¬ 
cis  Mercurii  per  stomachum  ingerendi  copia  tempore 
prodromorum  non  tanta  esse  debet ,  quanta  expostula¬ 
tur^  si  ad  alterum  morbus  jamjam  pervenerit  stadium, 
potissimum  si  gravius  a  Trachea  vehementer  inflammata 
suffocandi  periculum  aegris  minitatur.  Quod  si  acci¬ 
derit,  Caloinelani  non  parcendum  est,  nisi  majoris  mo¬ 
menti  noxas  inde  oriri  posse  intellexeris.  Et  profecto,  si 
experientiae  confidere  fas  est,  non  possumus,  quin  ingen¬ 
tem  Hydrargyri,  eamque  sine  ulla  et  vitae  et  sanitatis 
detrimento  ab  infantibus  devorati  copiam  maxime  mi¬ 
remur,  quae  saepe  tanta  est,  ut  ab  adultis  aetate  vix 
tolerari  potuisset.  Id  autem  Calomelanis  proprium  esse 
videtur,  ut  infantibus,  potissimum  qui  Tracheitide  affecti 
sunt,  minus  plerumque  noceat,  quam  adultis.  Cujus 
rei  testes  tot  tantaeque  nostri  aevi  medicorum  observa¬ 
tiones  extant,  ut,  quae  ab  aliis  jam  dudum  ube.  ius  pro¬ 
lata  sunt,  exempla  hoc  loco  denuo  repetere,  prorsus  su¬ 
pervacaneum  foret.  Hoc  tantum  addere  mihi  liceat, 
quod  ipse  ego  puerum  undecimestrem,  cui,  quum  ve¬ 
hementi  tracheitide  affectus  esset ,  inter  quinque  die¬ 
rum  spatium  nonaginta  et  sex  Mercurii  dulcis  grana 
per  stomachum  propinaveram,  non  solum  prorsus  sana¬ 
tum  et  incolumem,  sed  etiam  vegetiorem  evadere  vidi. 


Nec  tamen  omnibus  tam  ingentem  Hydrargyri  dosin 
suppeditandam  suaderem,  quippe  quae  permultis  qui¬ 
dem  innocua,  nonnullis  tamen  adversa  est;  quod,  ut 
uberius  a  nobis  explicetur,  non  deerit  opportunitas. 

Deinde  non  praetermittendum  esse  duco,  (id  quod 
non  solum  nostris,  sed  etiam  aliorum  observatis  edocti 
scimus)  Mercurium  tutius  et  majore  aegri  emolumento 
adhiberi  posse,  si  sanguis,  sive  hirudinum  ope,  sive 
alio  modo  antea  detractus,  quam  si  sanguinis  missio 
neglecta  fuerit.  Validis  certe,  aut  vehementiori  Tra- 
cheitide,  afflictis  sanguinis  evacuatione  omissa,  Calomeia- 
ne,  tuto  succurrere  non  poteris,  quamquam  segnioribus 
aut  levi  tantum  tracheitide  laborantibus  nonnnnquam 
contigit,,  ut  solo  Mercurio  sanarentur.  E  quibus  om¬ 
nibus  concludere  par  est,  magnam  quidem  Hydrargyro 
vim  inesse,  ad  superandam  Tracheitidem,  at  non  tan¬ 
tam,  ut  sanguinis  egestione  perpetuo  carere  possimus. 

At  memores  officii,  cujus  causa  haec  scripta  sunt, 
nolumus  cunctari  in  producendo  et  commendando  prae- 
nobiissimo  utriusque  Medicinae  Candidato 

CHRISTIANO  AUGUSTO  KAPHAHN 

Osterfelda  -  Borusso. 

Qui,  quum  antea  in  schola  medico -chirurgica,  quae 
Dresdae  est,  studia  fecisset,  nostram  deinde  litterarum 
Universitatem  petiit,  arti  medicae  operam  navaturus, 


laudesque  diligentiae  et  morum  honestatis  meritas  tulit. 
En  ipsius  yitae  studiorumque  rationem.,  quam  Ordini 
nostro  ita  proposuit: 

Natus  sum  ego  Ciir.  Augustus  Kaphahn  Osterf eidae,  nunc  oppido 
Borussico ,  ante  Calendas  Januarii  anno  millesimo  octingen¬ 
tesimo  tertio ,  patre ,  quem  mature  amisi ,  Friderico  Gui  • 
lielm o  Kaphahn ,  tum  temporis  Med>cinae1  Chirurgiae  et 
artis  obstetriciae  Practico ,  matre  Rosina ,  e  gente  Euchstadia . 
Posteaquam  cura  parentum ,  quorum  tantum  erga  me  amo¬ 
rem  verbis  vix  exprimere  possum ,,  privativi  eram  ab  idoneis 
magistris  in  primis  religionis  christianae  et  litterarum  elementis 
institutus ,  decem  annorum  puer  deducebar  in  scholam  cathe - 
dralem  Numburgensem.  Quam  scholam  postquam  per  in¬ 
tegrum  annum  frequentaveram  ,  fratris  consilio  per  quatuor 
annos  adii  Illustre  Lyceum  Isebergense  tunc  florens  disciplina 
Brendeli  ,  Rectoris  f  Diri  de  me  optime  merentis ,  cujus 
in  me  colla  tam  operam  tantum  abest  ,  ut  unquam  obli¬ 
viscar  ,  ut  ejus  beatis  Manibus  pietatis  debitum  per  totam 
vitam  exsolvam .  Flave  igitur ,  F)ive ,  gratias  accipe ,  sincero 
Tibi  pectore  habitas  £t  aeternum  vale!  —  IIavet  cara  anima9 
ego  Te  ,  quando  fata  jubebunt  ,  sequor!  —  Quo  itaque 
scholarum  cursu  rite  emenso ,  Academiam  medico  -  chirurgicam 
Dresdensem  petii?  quo  Seilero  ,  Directore ,  civium  numero 
adscnptus  Ilius tr .  IIaanii  acroases  de  Logica  et  Psychologici 
adii,  scholas  de  JMineralogia  et  Botanica  III.  Reichen baciiii 
frequentavi ,  lllustr.  Seilerus  Anatomiam  et  Physiologiam 
me  docuit ,  ££  £72  Physica  arteque  chemica  lllustr.  Ficinum 
magistrum  habui.  Quorum  praeceptorum  disciplina  per  duos 
annos  usus ,  litterarum  Universitatem  Jenensem  adii ,  f/wo 
auctoritate  III.  Bachmanno ,  qui  tunc  fasces  Academiae  tene¬ 
bat  ,  civitate  donatus  hoc  fere  ordine  Professorum  acroa terici 
frequentavi  De  P  athologia  generali  et  Therapia  speciali 
lllustr.  Kieseri  principia  secutus  sum  ;  £72  Chirurgia  arteque 
obstetricia  Perill.  Starkio  praeceptore  usus  sum;  Pharma- 
cologiam  et  Therapiam  specialem  lllustr.  Succowio  debeo; 

de  oculorum  morbis ,  Chirurgia  generali  et  Medicina  forensi 
Ulustr .  Starkii  jun.  scholis  frequens  interfui ;  instituto  cli¬ 
nico,  cui  Perillstr .  Starkius  et  Illustr.  Succosius,  Directo¬ 
res  ,  praefecti  sunt ,  etiam  interes  se  mihi  contigit.  Denique  in 
arte  obstetricia  practica  praeceptores  habui  Perill.  Starckium 
et  Execell.  VValchium ,  quibus  ducibus  puerperis  in  partu 

opitulari  easque  curare  didici. 

Quibus  itaque  praeceptoribus  omnibus  omnino  ob  tot  tan¬ 
taque  de  me  menta  gratias ,  quas  maximas  possum  ago  ha¬ 
beo  que.  Faxit  Deus  O.  M.  iis  ut  beneficia  illa  aliqua  certe 
ex  parte  aliquando  possim  remunerari . 

Nuper  ab  Ordine  nostro  examen ,  quod  Doctoris 
«radum  ambientibus  subeundum  est,  petiit,  eoque  feli¬ 
citer  superato,  veniam  impetravit  dissertationem  suam 
de  Scirrho  et  Carcinomate  uteri  pro  summis  in  utra¬ 
que  Medicina  honoribus  rite  capessendis  publice  defen¬ 
dendi,  quod  faciet  die  V  Februarii. 

Vos  itaque.  Magnifice  Academiae  Prorector,  Cu¬ 
rator  SPLENDIDISSIME,  PROFESSORES  et  DpCTORES  CELE¬ 
BERRIMI,  Commilitones  humanissimi  ceterique  bonarum 
litterarum  Fautores,  omni,  qua  per  est,  observantia 
rogo,  ut  hunc  actum  solemnem  frequentia  Vestra  illu¬ 
strare  non  dedignemini. 

P  P  sub  Sigillo  Facultatis  Medicae  in  Univer¬ 
sitate  litterarum  Jenensi,  die  XXVIII.  m.  Januarii  anni 
MDCCCXXVIII. 


